Kalevaan avattiin välimerellinen ravintola - "Helsingissä vastaavia on useita, Tampereella ei"

Hasan Yuksel uskoo, että Tampereella riittää kysyntää välimerelliselle ruokakulttuurille. Joonas Alanne

toimitus

Tampereelle on avattu uusi ravintola, joka tarjoaa vierailijoille välimerellistä ruokakulttuuria. Mediterranean Cuisine Mazin -ravintolan omistaja on Hasan Yuksël, joka sanoo haluavansa esitellä Tampereen välimeren ruokia.

Yuksël uskoo, että ravintolalle on tilausta. Listalta löytyy erilaisia vartaita ja muita liharuokia, kasvisannoksia ja jälkiruuista muun muassa baklavaa. Liha on sataprosenttisesti suomalaista.

Suurin osa ruokalistan nimikkeistä on peräisin turkkilaisesta keittiöstä. Yuksël on muuttanut Suomeen Pohjois-Kyproksen turkkilaisesta tasavallasta vuonna 1996.

– Suoritin täällä ammattitutkinnon ravintola-alalle Tampereella, mutta kotimaassa olin jo tehnyt töitä kokkina ja valmistanut näitä ruokia, hän kertoo.

– Helsingissä vastaavia välimerellisiä ravintoloita on useita, Tampereella ei. Siksi uskomme, että tämä vetää väkeä.

Hän uskoo, että ravintola pystyy erottumaan kilpailijoistaan omanlaisella ruokalistalla.

– Eräs asiakas kävi täällä sanomassa, että hän haluaa jotain erilaista ruokaa. Minäkin ajattelen niin. Siksi teemme ruokaa omasta kulttuurista.

Ravintola sijaitsee Sammonkadulla raitiotietyömaan varrella. Yuksël myöntää, että uuden ravintolan avaaminen kiskojen varteen luo omat haasteensa.

– Asiat kuitenkin helpottuvat kun se valmistuu. Asiakkaat ovat löytäneet ravintolaan kävellen ja he ovat pitäneet ruuasta.

Ennen välimeri-teemaisen ravintolan avaamista Tampereelle Hasan Yuksël toimi 15 vuoden ajan Kiuruvedellä ravintola-alan yrittäjänä. Paikkakunnan pienuus sai kuitenkin haaveilemaan paluusta Tampereelle.

– Kiuruvesi oli pikkukylä, jossa ei ollut paljon tekemistä. Halusimme isompaan kaupunkiin. Olemme aiemmin asuneet Tampereella kuuden vuoden ajan ja meillä on täällä paljon tuttuja.